Нэхъыжьхэр я хьэщIащ
Зи ныбжь хэкIуэтахэм я дунейпсо махуэм ирихьэлIэу нэхъыжьхэр яхуэзащ сабийхэм зыщрагъэужь «ДыгъафIэ къалэ» академием щеджэхэм. НыбжьыщIэхэм я хьэщIащ КъБР-м, абы и къалэхэмрэ районхэмрэ я ветеранхэм я советхэм я лIыкIуэхэр.
Iуэху гуапэм и пэ къихуэу Зауэм, лэжьыгъэм, IэщэкIэ ЗэщIэузэда къарухэмрэ хабзэхъумэ IэнатIэхэмрэ я ветеранхэм (пенсионерхэм) я советым и Iэтащхьэ Шыхъуэбахъуэ Мухьэмэд иригъэкIуэкIащ республикэ советым и президиумым и зи чэзу зэIущIэ.
Абы Iуэхугъуэ зыбжанэм щыхэплъащ. Гулъытэ хэха хуащIащ къытщIэхъуэ щIэблэр хэкупсэу гъэсэным, лъэпкъ зэхуэмыдэхэм щыщхэм пщIэ яку дэлъын зэрыхуейр хьэкъыу япхыкIауэ къыдэкIуэтеинымкIэ щIапхъэхэм. А лъапIэныгъэхэр къэкIуэнур зей щIэблэм яхэлъхьэныр нэхъыжьхэм я къалэн нэхъыщхьэщ. Ди зэман гугъум щIэблэр хуэущиин хуейщ я хэкур фIыуэ ялъагъуным, абы хуэпэжыным, я тхыдэр, лъабжьэр ящIэным.
Нэхъыжьхэр тепсэлъыхьащ зи ныбжь хэкIуэтахэм а мазэм къриубыдэу ирагъэкIуэкIыну «ПсапащIэ» лэжьыгъэм. Илъэс къэси хуэдэу, ветеранхэм я советхэм щыгъузэ защIащ зи ныбжь хэкIуэтахэм я щыIэкIэ-псэукIэм икIи зыдэIэпыкъунухэр ягъэбелджылащ.
— Нэхъыщхьэр жьы хъуахэм гулъытэ яхуэщIынырщ, я гъащIэр нэхъ гъэщIэгъуэн ящыщIынырщ, псом хуэмыдэу зи закъуэхэм. Дэрэжэгъуэ еттын, гуапагъэ зыхедгъэщIэн — сыт хуэдэ гулъытэ мащIэри абыхэм я дежкIэ лъапIэщ, — жиIащ Шыхъуэбахъуэм.
АдэкIэ Шыхъуэбахъуэ Мухьэмэд къызэхуэсахэр кIэщIу щыгъуазэ ищIащ Зауэм, Лэжьыгъэм, IэщэкIэ ЗэщIэузэда къарухэмрэ хабзэхъумэ IэнатIэхэмрэ я ветеранхэм (пенсионерхэм) я урысейпсо жылагъуэ организацэм и УставыщIэм и проектым. ЗэIущIэм и кIэухым хахащ урысейпсо жылагъуэ организацэм и лэжьыгъэр къыщипщытэжыну конференцым лIыкIуэу ягъэкIуэнур. А дзыхьыр ирагъэзащ республикэ советым и тхьэмадэ Шыхъуэбахъуэ Мухьэмэд.
Президиумым и зэIущIэм хэтащ Граждан жылагъуэ IуэхущIапIэхэм ядэлэжьэнымрэ лъэпкъхэм я IуэхухэмкIэ управленэм и лIыкIуэ Шевченкэ Аллэ.
ЗэIущIэм хэта ветеранхэм иужькIэ яунэтIащ хьэщIэ лъапIэхэм къащыпэплъэ «ДыгъафIэ къалэ» академием. Налшык къалэ округым и ветеранхэм (пенсионерхэм) я советым и унафэщI Абдуллаев Мустэфа япэщIыкIэ ахэр ишащ Къэбэрдей уэрам къагъэщIэрэщIэжар яригъэлъагъуну.
«ДыгъафIэ къалэм» нэхъыжьхэр щригъэблэгъащ Сабий творчествэмкIэ академием и унафэщI Джаппуевэ Тамарэ. Абыхэм ирагъэлъэгъуащ иджырей IэмэпсымэхэмкIэ къызэгъэпэща хореографие, актовэ, спорт, конференц пэшхэр. Шыхъуэбахъуэ Мухьэмэд ныбжьыщIэхэмрэ егъэджакIуэхэмрэ яригъэцIыхуащ дэщIыгъу и ныбжьэгъухэр. ЕджакIуэ цIыкIухэм гуапэу ирагъэблэгъащ хьэщIэ лъапIэхэр. Абыхэм нэхъыжьхэм хуагъэхьэзырат концертрэ саугъэтхэмрэ.
Хэку зауэшхуэм и ветеран Багъ Сафудин ТекIуэныгъэм и бэракъым тращIыкIар «ДыгъафIэ къалэ» академием иритри, ныбжьыщIэхэм IуэхуфIхэм хуэзыущий псалъэ гуапэ яжриIащ.
УАРДЭ Женя.
Сурэтхэр Елъкъэн Артур трихащ.
